ཉེ་བའི་ལོ་འགའི་རིང་བོད་ཀྱི་དམངས་ཁྲོད་རྩོམ་རིག་གཞུང་ལུགས་མ་ལག་འཐུས་ཚང་དང་སྲ་བརྟན་དུ་འགྲོ་བའི་རྨང་གཞི་ཆགས་ཡོད་དེ།ཀྲུང་དབྱང་མི་རིགས་སློབ་གྲྭ་ཆེན་མོ་དང་ནུབ་བྱང་མི་རིགས་སློབ་གྲྭ་ཆེན་མོ།ལྷོ་ནུབ་མི་རིགས་སློབ་གྲྭ་ཆེན་མོ།བོད་ལྗོངས་མི་རིགས་སློབ་གྲྭ་ཆེན་མོ།མཚོ་སྔོན་མི་རིགས་སློབ་གྲྭ་ཆེན་མོ།མཚོ་སྔོན་དགེ་ཐོན་སློབ་གྲྭ་ཆེན་མོ།ཀན་ལྷོ་གཙོས་མི་རིགས་དགེ་ཐོན་སློབ་གླིང་སོགས་སུ་བོད་ཀྱི་སྐད་དང་རྩོམ་རིག་ཆེད་ལས་ཀྱི་སློབ་མ་རྣམས་ལ་བོད་ཀྱི་དམངས་ཁྲོད་རྩོམ་རིག་སྐོར་གྱི་བསླབ་བྱ་བཀོད་སྒྲིག་བྱས་ནས་འཆད་ཉན་སྤེལ་བར་མ་ཟད།མི་རིགས་སློབ་གྲྭ་ཆེན་མོ་ལ་ལས་ཆེད་དུ་གླིང་གེ་སར་རྒྱལ་པོའི་སྒྲུང་དང་དམངས་ཁྲོད་རྩོམ་རིག་ཐད་ཀྱི་ཞིབ་འཇུག་སློབ་མའང་སྐྱེད་སྲིང་བྱེད་བཞིན་ཡོད་པ་སོགས་ལ་དམིགས་ནས་བོད་ཀྱི་དམངས་ཁྲོད་རྩོམ་རིག་ལ་ཞིབ་འཇུག་བྱེད་རྒྱུ་དེ་རྒྱལ་ཁབ་དང་ཞིང་ཆེན་རིམ་པའི་ཞིབ་འཇུག་ལས་གཞིའི་གྲས་སུའང་བཞག་ཡོད།དེ་བས།རྒྱལ་ཁབ་ཕྱི་ནང་གི་འབྲེལ་ཡོད་ལས་ཁུངས་དང་མཁས་པ་རྣམས་ཀྱིས་ཀྱང་དེར་ཡིད་འཇོག་བྱས་ནས་ཞིབ་འཇུག་གི་དཔྱད་རྩོམ་དང་དཔེ་དེབ་མང་པོ་དཔེ་སྐྲུན་འགྲེམ་སྤེལ་བྱས་པ་རེད།དཔེར་ན།བྱང་ཤར་བོད་ཀྱི་གནའ་རབས་དམངས་ཁྲོད་རྩོམ་རིགབོད་ཀྱི་དམངས་ཁྲོད་རྩོམ་རིགདམངས་རྩོམ་རྣམ་བཤདབོད་ཀྱི་དམངས་ཁྲོད་རྩོམ་རིག་སྤྱི་བཤད་བློ་གསར་འདྲེན་པའི་སྐྱ་རེངསགླིང་གེ་སར་རྒྱལ་པོའི་སྒྲུང་དང་བོད་ཀྱི་རིག་གནསགླིང་གེ་སར་རྒྱལ་པོའི་སྒྲུང་ལ་དཔྱད་པ་ཀུན་གསལ་འཕྲུལ་གྱི་མེ་ལོངསོགས་དཔེ་སྐྲུན་བྱས་པ་དང་།ཀྲུང་གོའི་བོད་ཀྱི་ཤེས་རིགདངབོད་ལྗོངས་ཞིབ་འཇུགབོད་ལྗོངས་སྒྱུ་རྩལ་ཞིབ་འཇུགསྤང་རྒྱན་མེ་ཏོགམང་ཚོགས་སྒྱུ་རྩལསོགས་ཀྱི་སྟེང་དུ་དམངས་ཁྲོད་རྩོམ་རིག་སྐོར་གྱི་དཔྱད་རྩོམ་བརྒྱ་ཕྲག་འགའ་འགྲེམ་སྤེལ་བྱས་ཤིང་།དེ་དག་གིས་སྔ་ཕྱི་ལོ་ངོ་ཉི་ཤུ་ལྷག་གི་རིང་ལ་ངོས་དང་ཟུར་སྣ་ཚོགས་ནས་དམངས་ཁྲོད་རྩོམ་རིག་ལས་རིགས་སུ་རིག་གཞུང་ཚན་ཁག་འདིའི་མ་ལག་ལ་ངོས་འཛིན་བྱས་ཚུལ་མཚོན་ཡོད།ནང་སྒོས་སུ་བཅོས་སྒྱུར་སྒོ་འབྱེད་ཀྱི་སྲིད་ཇུས་ལག་ལེན་དུ་བསྟར་བའི་ཚུན་ལ།རྒྱལ་ཁབ་ཀྱི་དངོས་པོ་མ་ཡིན་པའི་ཤུལ་བཞག་རིག་གནས་མྱུར་སྐྱོབ་དང་དར་སྤེལ་གྱི་དགོངས་ཇུས་ཆེན་པོར་དམིགས་ཏེ།ལྗོངས་ཞིང་ལྔའི་རང་སྐྱོང་ཁུལ་དང་རང་སྐྱོང་རྫོང་སོ་སོའི་རྩོམ་རིག་སྒྱུ་རྩལ་མཉམ་འབྲེལ་ལྷན་ཚོགས་དང་མང་ཚོགས་སྒྱུ་རྩལ་ཁང་སོ་སོ་ནསགླུ་གཞས་ཕྱོགས་བསྒྲིགསདངསྒྲུང་ཕྱོགས་བསྒྲིགསགཏམ་དཔེ་ཕྱོགས་བསྒྲིགསབཅས་ལེགས་འགྲུབ་བྱུང་ཡོད་པར་མ་ཟད།གཏམ་རྒྱུདདངདམངས་གླུགཏམ་དཔེ་དང་གབ་ཚིགབཅསདམངས་རྩོམ་སྙིང་བསྡུས་དཔེ་ཚོགས་གསུམ་གྱི་འཆར་གཞིདང་དམངས་གཞས་སོགསདམངས་རྩོམ་སྙིང་བསྡུས་དཔེ་ཚོགས་ལྔའམ་བརྒྱད་ཀྱི་འཆར་གཞིལྟར་རིམ་པར་འཚོལ་སྡུད་ཞིབ་འཇུག་དང་དཔེ་སྐྲུན་འགྲེམ་སྤེལ་མཛད།དཔེ་ཚོགས་དེ་དག་ལ་བརྟེན་ནས་བོད་ཀྱི་ལྷ་སྒྲུང་རིག་པ་དང་བྱུང་བརྗོད་སྙན་ངག་རིག་པ།དམངས་ཁྲོད་རྩོམ་རིག་སྒྱུ་རྩལ་རིག་པ་སོགས་ཀྱི་ཁྱབ་ཁོངས་ནས་རིག་ཚན་མ་ལག་འཛུགས་སྐྲུན་བྱེད་པ་དང་མ་འོངས་པའི་འཕེལ་ཕྱོགས་ལ་བསམ་བློ་བཏང་ནས་གོམ་གང་མདུན་སྤོས་ཀྱིས་རིག་ཚན་དང་ཤེས་བྱའི་མ་ལག་གསར་བ་འཛུགས་པར་ཧུར་བརྩོན་བྱེད་དགོས།